**МОТИВИ**

**към**

**Проект на Наредба за изменение и допълнение на Наредбата за определяне размера на местните данъци на територията на община Пазарджик**

**от**

**Тодор Попов – Кмет на Община Пазарджик**

Съгласно изискванията на чл. 28, ал. 1 от ЗНА, към предложения от мен проект на Наредба за изменение и допълнение на Наредбата за определяне размера на местните данъци на територията на община Пазарджик, прилагам мотиви.

**І. Причини, налагащи приемането на допълнението на подзаконовия нормативен акт:**

Съгласно изискванията на Конституцията на Република България, Закона за нормативните актове, Закона за местните данъци и такси, Закона за местното самоуправление и местната администрация, общински съвет Пазарджик е компетентният орган да регулира с наредба отношенията, свързани с местните данъци. Разпоредбата на чл.55 (от ал.1 до ал.13) от ЗМДТ е предоставила възможността на Общинския съвет да определя размера на данъка върху превозните средства в съответните граници, посочени в закона.

След извършен преглед и анализ на действащата Наредба за определяне размера на местните данъци на територията на община Пазарджик се установи, че има необходимост от нейното изменение и допълнение, в частта касаеща облагането с данък върху превозните средства.

С настоящия проект на решение се предлага изменение на Наредбата за определяне размера на местните данъци на територията на община Пазарджик, което касае облагането на леки и товарни автомобили с технически допустима максимална маса не повече от 3,5т.

През 2019 г. законодателят установи нов подход при определяне на годишният размер на данъка върху превозните средства за леки автомобили и товарни автомобили с технически допустима максимална маса не повече от 3,5 т, а именно данъкът да се определя по формула, която включва два компонента: имуществен и екологичен.

Имущественият компонент отчита мощността и годината на автомобила, а екологичният компонент отчита екологичната категория на автомобила, респективно замърсяването, което причинява съответния автомобил.

Имущественият компонент се определя от стойността на данъка в зависимост от мощността на двигателя, коригирана с коефициент в зависимост от годината на производство на автомобила, по следната формула:

ИмК = СkW x Кгп,

където:

СkW е частта от стойността на данъка в зависимост от мощността на двигателя, която се определя от мощността на двигателя и размера на данъка, определен от общинския съвет с наредбата по чл. 1, ал. 2 в следните граници:

а) до 55 kW включително – от 0,34 до 1,20 лв. за 1 kW;

б) над 55 kW до 74 kW включително – от 0,54 до 1,62 лв. за 1 kW;

в) над 74 kW до 110 kW включително – от 1,10 до 3,30 лв. за 1 kW;

г) над 110 kW до 150 kW включително – от 1,23 до 3,69 лв. за 1 kW;

д) над 150 kW до 245 kW включително – от 1,60 до 4,80 лв. за 1 kW;

е) над 245 kW – от 2,10 до 6,30 лв. за 1 kW;

Кгп е коригиращ коефициент за годината на производство на автомобила, който коефициент е фиксиран от законодателя и е диференциран по брой на години от годината на производство /вкл. последната/.

На общинските съвети е делегирано правомощие да определят конкретните размери за всеки компонент-имуществен и екологичен в диапазоните, установени в чл.55, ал.1 от ЗМДТ, като по отношение на мощността на двигателя на превозното средство е запазен принципът за определяне на по-високи граници на ставка на данъка за по-мощните автомобили.

Общинският съвет Пазарджик възприе да се определи частта от размера на данъка в зависимост от мощността на двигателя за МПС с мощност до 55 kW включително, над 55 kW до 74 kW включително и над 74 kW до 110 kW включително, съгласно минималните размери на данъците и коригиращите коефициенти, определени в чл.55, ал.1 от ЗМДТ. Съответно това е отразено в Наредбата за определяне на размера на местните данъци. Тези размери на данъка върху превозните средства в зависимост от мощността на двигателя за МПС с мощност до 55 kW включително, над 55 kW до 74 kW включително и над 74 kW до 110 kW включително в Община Пазарджик не са променяни от 2009 г. и към момента са от най-ниските в страната. Те са определени с Решение № 14/29.01.2009г., т.е. преди почти 12 години.

Предложението за увеличаване размера на данъка върху превозните средства в зависимост от мощността на двигателя е направено с цел осигуряването на повече собствени приходи от този вид местен данък, с което ще се даде възможност да бъдат реализирани редица проекти за проектиране, изграждане и реконструиране на пътища и инфраструктурни обекти на територията на Община Пазарджик, благоустрояване и създаване на здравословна градска среда.

Осигуряването на достатъчно финансови средства, в т.ч. от собствени данъчни приходи гарантира в много голяма степен и успешното изпълнение на поетите ангажименти по започнатите вече проекти, както и участието на Община Пазарджик в бъдещи такива.

Предлага се изменение на размера на коефициента за мощност за МПС с мощност до 55 kW включително, над 55 kW до 74 kW включително и над 74 kW до 110 kW включително, с което ще се разшири базата за формиране на собствени приходи за Община Пазарджик, които са естествена основа за развитие на местните дейности. Автомобилите от посочените по-горе групи имат относителен дял от 54 % от регистрираните в общината МПС.

Предлага се частта от размера на данъка в зависимост от мощността на двигателя да се определи в следните стойности:

1. до 55 kW включително – от 0,40 лв. за 1 kW на 0,60 лв. за 1 kW;

2. над 55 kW до 74 kW включително- от 0,54 лв. за 1 kW 0,81 лв. за 1 kW;

3.над 74 kW до 110 kW включително – от 1,10 лв. за 1 kW 1,50 лв. за 1 kW;

За МПС с мощност до 55 kW включително предложеното увеличение е 0,26 лв. спрямо минималните законови равнища. Сумата на годишно увеличение за произволно избран автомобил с година на производство 2008 г. в зависимост от долната или горната граница на киловатите в групата е съответно между 9 лв. и 13 лв.

За МПС с мощност над 55 kW до 74 kW включително предложеното увеличение е 0,26 лв. спрямо минималните законови равнища. Сумата на годишно увеличение за произволно избран автомобил с година на производство 2008 г. в зависимост от долната или горната граница на киловатите в групата е съответно между 17 лв. и 23 лв.

За МПС с мощност над 74 kW до 110 kW включително предложеното увеличение е 0,40 лв. спрямо минималните законови равнища. Сумата на годишно увеличение за произволно избран автомобил с година на производство 2008 г. в зависимост от долната или горната граница на киловатите в групата е съответно между 35 лв. и 51 лв..



От посочените данни в справката се вижда, че годишната сума на увеличението на облога от данъка върху превозните средста за 2021 г. е в размер на 1 014 388 лева.

Предложението за увеличаване размера на данъка върху превозните средства в зависимост от мощността на двигателя е направено с цел осигуряването на повече собствени приходи от този вид местен данък, с което ще се даде възможност да бъдат реализирани редица проекти за проектиране, изграждане и реконструиране на пътища и инфраструктурни обекти на територията на Община Пазарджик, благоустрояване и създаване на здравословна градска среда.

Осигуряването на достатъчно финансови средства, в т.ч. от собствени данъчни приходи гарантира в много голяма степен и успешното изпълнение на поетите ангажименти по започнатите вече проекти, както и участието на Община Пазарджик в бъдещи такива.

Съобразявайки се с принципа на съразмерност при заплащане на данък превозно средство, считаме, че е налице необходимост от увеличаване на размера на данъка в зависимост от мощността на двигателя за МПС с мощност до 55 kW включително, над 55 kW до 74 kW включително и над 74 kW до 110 kW включително, при посочените по-горе условия и размери, с оглед на приетите ставки за облагане на по-горните групи.

Използвайки метода на сравнението посочваме следните конкретни данни, действащи към 2020г. за частта от размера на данъка върху превозните средства в зависимост от мощността на двигателя като съпоставка между Община Пазарджик и други общини с които община Пазарджик се съпоставя по отношение на нивото и качеството на предлаганите публични услуги, както следва:

Община Плевен

1. до 55 kW включително – 0,50 лв. за 1 kW;

2. над 55 kW до 74 kW включително – 0,65 лв. за 1 kW;

3.над 74 kW до 110 kW включително – 1,10 лв. за 1 kW;

Община Велико Търново

1. до 55 kW включително – 0,34 лв. за 1 kW;

2. над 55 kW до 74 kW включително – 0,54 лв. за 1 kW;

3.над 74 kW до 110 kW включително – 1,50 лв. за 1 kW;

Община Добрич

1. до 55 kW включително – 0,56 лв. за 1 kW;

2. над 55 kW до 74 kW включително – 0,76 лв. за 1 kW;

3.над 74 kW до 110 kW включително – 1,54 лв. за 1 kW;

Община Габрово

1. до 55 kW включително – 0,54 лв. за 1 kW;

2. над 55 kW до 74 kW включително – 0,74 лв. за 1 kW;

3.над 74 kW до 110 kW включително – 1,30 лв. за 1 kW;

Не се предлага промяна на размера на данъка върху превозните средства в частта на екологичният компонент, който е определен от общинския съвет в зависимост от екологичната категория на автомобила.

При изготвянето на проекта на Наредба за изменение и допълнение на Наредбата за определяне размера на местните данъци на територията на община Пазарджик са спазени принципите на необходимост, обоснованост, предвидимост, откритост, съгласуваност, субсидиарност, пропорционалност и стабилност.

**Принцип на необходимост** – необходимо е приемането на проект на Наредба за изменение и допълнение на Наредбата за определяне размера на местните данъци на територията на община Пазарджик, предвид на гореизложените съображения.

**Принципът на обоснованост** – предложението за допълнение е подкрепено с факти и доказателства, съобразно Закона за местните данъци и такси.

**Принципите на предвидимост и откритост** са спазени – проектът, докладът, мотивите, частичната предварителна оценка на въздействието и справката за направените приети и неприети предложения, ще бъдат качени на официалния сайт на община Пазарджик за становища и предложения от заинтересованите лица.

**Принципът на съгласуваност** – след покана за обществено обсъждане ще бъдат проведени запитвания със заинтересованите лица.

**Принципът на субсидиарност, пропорционалност и стабилност** - чрез Проекта за Наредба за изменение и допълнение ще се актуализира Наредбата за определяне размера на местните данъци на територията на община Пазарджик и тя ще съответства на нормативни актове от по-висока степен - Закона за местните данъци и такси.

**ІI. Цел на изменението и допълнението на наредбата**

Основната цел, която се поставя с настоящото предложение, е осигуряването на повече собствени приходи от този вид местен данък, с което ще се даде възможност да бъдат реализирани редица проекти за проектиране, изграждане и реконструиране на пътища и инфраструктурни обекти на територията на Община Пазарджик, благоустрояване и създаване на здравословна градска среда, както и приемане на нови параметри за определяне на данъка върху моторните превозни средства.

**ІІI. Финансови средства, необходими за прилагането на наредбата.**

Проектът за изменение Наредбата за определяне размера на местните данъци на територията на община Пазарджик не изисква нови финансови или други средства.

**ІV. Очаквани резултати.**

Очакваните резултати след приемането на Проекта за изменение на Наредбата е да се регламентират условията и реда за определяне, установяване, обезпечаване и събиране на местните данъци съобразно изискванията на Закона за местните данъци и такси и осигуряването на повече собствени приходи от този вид местен данък.

**V. Анализ за съответствие с правото на Европейския съюз**

Предлаганият проект за Наредба за изменение и допълнение на Наредбата за определяне размера на местните данъци на територията на община Пазарджик е подзаконов нормативен акт за прилагане на отделни разпоредби от Закона за местните данъци и такси и др., поради което съответствието му с правото на Европейския съюз е предопределено от съответствието на цитираните закони с правото на Европейския съюз.Проектът на Наредбата е съобразен и с директивите на Европейската общност, свързани с тази материя, както и с разпоредбите и целите на националното и местно законодателство, поради което съответства на Европейското право.

По изложените съображения, за увеличаване на собствените приходи на общината с цел изпълнението на общинския бюджет и общинския план за развитие, смятам, че промяна на ставките на горепосочените данъци е наложителна.

Предвид на гореизложеното и на основание чл. 21, ал.2 от ЗМСМА във връзка с чл. 22 и чл. 55 от ЗМДТ и чл. 79 от АПК,

**П Р Е Д Л А Г А М:**

Общинският съвет да обсъди и приеме предложения проект за решение.

ВНОСИТЕЛ:

**ТОДОР ПОПОВ**

*Кмет на Община Пазарджик*